1I Jesus xu bij chic jun tijojbal tzij chique, c'utbal-re chique chi 'o u chac n-quiqui mayij tu tz'onoxic che i Dios, xak ma ba'crij qui c'ux. 2Xu bij chique: —Che jun tinimit 'o jun juez n-cu xij ta rib che i Dios, xak n-cu coj ti qui 'ij i winak. 3Che i tinimit-le, xak 'o jun ixok malcan. Ire cupon ru' i juez, cu tz'onoj 'atbal tzij puwi jun aj ch'o'oj chirij. 4'O tan chi 'ij, i juez n-craj ta cu 'an i 'atbal tzij che; xui-ri, xu rik i 'ij chi xu bij pu c'ux: "Katzij yin n-quin xij ta wib che i Dios, xak n-quin coj ta qui 'ij i winak, 5xui-ri i ixok malcan-le n-cu mayij ti c'unic wu'. Rumal-i, quin 'an ni 'atbal tzij che, mokxa n-cu mayij ti c'unic, y crix ni in c'ux che, y n-quin ch'ij ta chic 'uri," xu bij. (Are i tijojbal tzij ile xu bij i Kajwal chique.) 6Te'uri xu bij chique: —Chi ta 'ut wach xu 'an i mal laj juez: xu to ni ixok malcan. 7Bay, we queje xu 'an ni mal laj juez ile, ¿xataba i Dios n-que u to ti je re ire? Ire que u to na ni'pa i quiqui tz'onoj qui tobal che chi pa'ij chi cha'ab. ¿Xataba ca baytaj chu 'onquil wach quiqui tz'onoj che? N-ca baytaj taj. 8Quin bij chiwe: i Dios que u to na; cu 'an la i 'atbal tzij chique. Xui-ri, are ca c'un i Achi aj Chicaj, ¿'o nawi 'uri jujun chi cul qui c'ux che? (Queje ile xu bij i Jesus chique.) 9Je 'o jujun winak quiqui bij ique lic je 'utz, y xa quiqui kajsaj qui 'ij i juban. Cumal i winak-le, i Jesus xu bij i tijojbal tzij-i: 10—Je 'o queb achiab xe 'e chu tz'onoxic pa rachoch i Dios. I jun are aj Fariséo, i jun chic, aj tz'onol alcawal. 11I aj Fariséo, tac'alic queje iri ca tijin chu bixquil: "Dios, quin tioxij chawe, man yin n-in ta queje pacha i juban winak. Ique xa je ili'om, je mal laj tak winak, xak quiqui kajsaj qui 'ij cu' ixokib ne te quixokil. Lic quin tioxij chawe n-in ta pacha i aj alcawal-i. 12Camul quin mayij in wa'im pa seman y quin ya wib chu tz'onoxic chawe. Ni'pa i quin ch'aco, quin ya jun tant re i lajuj chawe." (Queje xu bij i aj Fariséo ile che i Dios.) 13I aj tz'onol alcawal n-queje ta xu 'an ire ile. Ire, naj xcanaj wi, n-xtzun ta chicaj man xq'uix che. C'ax xu na u c'ux, xu ch'ay u wach u c'ux y xu bij: "¡Dios, chawila to'bal in wach, xa in ajmac laj winak!" (Queje u tzij ile xu bij che i Dios.) 14Yin quin bij chiwe, i aj tz'onol alcawal xtzalij chi rachoch 'utz chic chuwach i Dios; n-cumaj taj pacha i aj Fariséo. Queje ile xe'elok, man pachin co'on nim che rib, ire 'ut xa ca kajsax ni u 'ij; y pachin co'on ch'utin che rib, are ca nimarsax na 'uri u 'ij. (Queje i tijojbal tzij ile xu bij i Jesus chique.) 15'O i winak xe qui c'am li ral tak cac'al ru' i Jesus man cu ya ni u 'ab piquiwi. I u tijoxelab, are xquilo, xe oc chi qui 'atixic. 16Xui-ri, i Jesus xe u siq'uij i ac'alab ru' y xu bij: —Chi ya chique i ac'alab que c'un wu'; me i 'atij, man ni'pa i je pacha ac'alab piqui c'ux, 'o que ique che i 'atbal tzij re i Dios. 17Sak laj tzij quin bij chiwe, jun we n-cu coj ti u tzij i Dios, we n-cu 'an ta che u c'ux pacha u c'ux jun ac'al, n-coc ta 'uri che u 'atbal tzij i Dios —xu bij chique. 18Jun achi nim u patan piquiwi i aj Israel winak xupon ru' i Jesus y xu tz'onoj che: —Nim laj winak, at 'utz laj tijonel, ¿wach i quin 'an na, quin rikbej re in c'aslemal chi n-tu q'uisic? —xu bij. 19I Jesus xu bij che: —¿Wuchac ca bij chwe chi in 'utz? N-ta jun chi 'utz, xui Dios —xu bij—. 20Yet aweta'am i lajuj tzij pixab: "Ma min awib ru' jun ixok we n-awixokil taj; mat camsanic; ma 'an ela'; ma 'an mentir chirij jun winak, cha cojo qui 'ij a kajaw a chuch" —xu bij i Jesus che. 21—Ronojel ile 'is in 'anom lok c'a are in ch'utin —xu bij i achi che. 22I Jesus, are xu ta ile, xu bij: —C'o ni rajwaxic chawe. Cha c'ayij ronojel ubitak awe y cha ya i mer chique i niba'ib; ca rik 'uri a beyomal chicaj. Te'uri chat petok y chat terej chwij —xu bij che. 23I achi, are xu ta ile, xoc chi bis man lic beyom. 24I Jesus, are xrilo chi ca bisonic, xu bij: —I beyomab, c'ax u jachic quib pu'ab i Dios; c'ax coquic pu 'atbal tzij i Dios. 25C'ax u 'anic chi jun beyom cu jach rib pu'ab i Dios; c'ax ile chuwach i ric'awic jun camey che i tel re jun acuxa —xu bij chique. 26Are 'uri, ni'pa i xqui ta ile xqui bij: —¿Pachin quelsax na 'uri chupam u mac? —xe cha. 27I Jesus xu bij chique: —I Dios ca tiqui che, wach i n-que tiqui ti winak chu 'onquil —co'ono. 28Te'uri i ma Pédro xu bij che: —Kajwal, yoj ka canam canok ni'pa i 'o ku', y oj terejnak chawij —xcha. 29I Jesus xi bij chique: —Katzij i quin bij chiwe, pachin jun cro'taj can u bitak-re man c'ax cu na i u 'atbal tzij i Dios, nim ni cu ch'ac na. We cu canaj can i rachoch, o we u chuch u kajaw, o we i ratz u cha', o we i rixokil, o we i rac'al, rumal ni u 'atbal tzij i Dios, 30nim i cu ch'ac na puwi ile waral chuwach i jyub ta'aj; xak co'on panok 'o ni u c'aslemal chi n-ca q'uis ta chic —xu bij i Jesus chique. 31I Jesus xe u siq'uij i cablajuj u tijoxelab ru' y xu bij chique: —Chitape', ya xka maj bi ka be pa Jerusalen. Chila ca 'an na che i Achi aj Chicaj ronojel ni'pa i qui tz'ibam i ujer ajbil u tzij i Dios che. 32Ire ca jach na piqui'ab i ne te aj Israel winak. Ique quiqui yo'ya na, quiqui bij c'ax che, y quiqui chubaj ni u palaj. 33Quiqui jic u lo'xic, te'uri quiqui camsaj, xui-ri churox 'ij ca walij chiquixol i camnak —xu bij i Jesus chique. 34I u tijoxelab n-xqui ta tu be i xu bij-le. N-xquetamaj taj wach usuc' i xu lapo; n-xqui ta tu be wach i que'elok. 35I Jesus ca tijin chi be, nakaj chic 'o wi che i tinimit Jerico. 'O jun mawach cul pa be, ca tijin chu tz'onoxic mer chique i winak. 36Are xu ta chi je q'ui i winak ca tijin quic'awic, "¿Wach copis ile?" xu bij. 37Xqui bij che chi are i Jesus aj Nazaret ca tijin ric'awic. 38Are 'uri xsiq'uin che: —¡Kajwal Jesus! ¡Yet chi at u muk u xiquin can i mam David! ¡Chawila to'bal in wach! —co'ono. 39I winak chi je nabe bi chuwach i Jesus, xqui yajo man cacaj cu mayij siq'uinic. Ire xa xu cowij u bixquil che i Jesus: —¡Yet chi at u muk u xiquin can i mam David, chawila to'bal in wach! —xu bij. 40Are 'uri i Jesus xtac' canic y xu tak u c'amic. Are xnakajab ru', xu bij che: 41—¿Wach cawaj quin 'an chawe? —co'ono. I mawach xu bij che: —Nim laj winak, cwaj yin quin a tzunsaj —co'ono. 42I Jesus xu bij che: —¡Chat tzunok! Xat utziric man xa cuba a c'ux chwe —xu bij. 43Juntir xtzun i mawach y xterej bi chirij i Jesus, ca tijin chu camwaxic, ca tijin chu tioxixic che i Dios. Je ni'pa i winak xe 'ilaw ile xak xqui coj u 'ij i Dios.
SAN LUCAS 18